b'\n_START_ARTICLE_\nChristoph Haberland\n_START_PARAGRAPH_\nChristoph Haberland (l\xc3\xa4ti Kristofs H\xc4\x81berlands; 1. jaanuar 1750 Riia \xe2\x80\x93 7. m\xc3\xa4rts 1803 Riia) oli baltisaksa p\xc3\xa4ritolu arhitekt. _NEWLINE_Christoph Haberland alustas \xc3\xb5pinguid 1765. aastal Riias oma ehitusmeistrist isa juures ning j\xc3\xa4tkas \xc3\xb5ppimist Berliinis ja Dresdenis. Aastatel 1789\xe2\x80\x931797 oli ta Riia linna ehitusmeister. _NEWLINE_Haberlandi peetakse \xc3\xbcheks varaklassitsistliku suuna teerajajaks Baltimaades. Christoph Haberlandi hoonetes p\xc3\xb5imuvad harmooniliselt hilisbarokk ja klassitsism. _NEWLINE_Christoph Haberland rekonstrueeris aastatel 1778\xe2\x80\x931783 Riia toomkloostri ristik\xc3\xa4igu idatiiva ning ehitas kapiitlisaali peale linnaraamatukogu, kus praegu tegutseb Riia Ajaloo- ja Meremuuseum._NEWLINE_Tema projekteeritud on Riias Ruthenbergi ja Cruse maja, lisaks hooned C\xc4\x93sises, Liep\xc4\x81jas ja Valmieras ning mitmed m\xc3\xb5isad. _NEWLINE_Ka Haberlandi projekteeritud kirikud olid uudse vormiga \xe2\x80\x93 valdavalt v\xc3\xb5lvimata ning liigendamata ovaalse p\xc3\xb5hiplaaniga. Tema projekteeritud on muu hulgas Al\xc5\xabksne kirik (1781\xe2\x80\x931788). Eestis on tema t\xc3\xb6\xc3\xb6dest teada Valga Jaani kirik (1787\xe2\x80\x93 p\xc3\xbchitsetud 3.septembril1816) ja V\xc3\xb5ru Katariina kirik (projekt 1780; p\xc3\xbchitsetud 1793)._NEWLINE_Ta l\xc3\xb5i Riias kohaliku linnapaleeliku elamut\xc3\xbc\xc3\xbcbi, milles olid \xc3\xbchendatud varaklassitsistlik fassaad ja otstarbekas ruumiplaneering. Stiili anal\xc3\xbc\xc3\xbcsides on j\xc3\xa4reldatud, et Haberlandi projekteeritud on ka elamu P\xc3\xa4rnus Uue ja P\xc3\xbchavaimu t\xc3\xa4nava nurgal.'